text: Billund og Vejen bytter plads på hitliste over erhvervsvenlighed
  20 juni 2017 kl. 05.01
  Billund er den mest erhvervsvenlige kommune i Danmark i 2017 efterfulgt af Vejen Kommune på andenpladsen. Det er Dansk Byggeri, der tirsdag offentliggør virksomhedernes vurdering af landets kommuner.
  Billund er rykket én plads op fra en andenplads i sidste års analyse. Kommunen var også den mest erhvervsvenlige kommune i 2014. Det er samtidig en kommune, som konsekvent har været blandt kommunerne med det bedste erhvervsklima.
  På andenpladsen kommer Vejen Kommune, som var sidste års vinder.
  
  Dansk Byggeri har indsamlet data på 31 forskellige parametre for, hvordan det er at drive virksomhed i kommunerne landet over.
  Aabenraa Kommune er blandt højdespringerne på listen og er nu nr. 9 mod nr. 41 sidste år. Vejle er på en 13.-plads mod nr. 25 i 2016, mens Tønder er avanceret til 15.-pladsen fra nr. 20.
  Haderslev og Sønderborg, der sidste år var placeret i bunden, er begge gået mange pladser frem. Haderslev er nr. 41 mod nr. 70, og Sønderborg er gået fra en plads som nr. 80 til nr. 50 i år.
  Ud over Dansk Byggeri opgør Dansk Industri også hvert år kommunernes erhvervsvenlighed. Dansk Industris undersøgelse kommer efter sommerferien.
  Her kan du se, hvor godt de syd- og sønderjyske kommuner placerer sig på årets liste over erhvervsvenlighed:
  1. kolonne = placering på samlet liste (sidste års placering)
  1 (2)Billund
      
      
            2 (1)Vejen
            9 (41) Aabenraa
            13 (25)Vejle
            15 (20)Tønder
            23 (36)Horsens
            24 (37)Hedensted
            30 (26)Varde
            31 (18)Kolding
            34 (49)Esbjerg
            41 (70)Haderslev
            50 (80)Sønderborg
            54 (68)Fredericia
            94 (48)Fanø
  
  